Drucker, Tomáš, minister zdravotníctva SR (2018-02-08):
Dobre, skúsim vám odpovedať zas ja svojim spôsobom a to, čo ste presne povedali, je to, čo dlhodobo kritizujem, že sa opierate o údaje, ktoré sa vám páčia, a keď sa preukáže, že tie údaje neboli správne vyhodnotené, tak kritizujete, že vlastne to je len manipulatívnym spôsobom zlepšenie. Ja rovnako som povedal, že odvrátiteľné úmrtia, ktoré máme, nezodpovedajú skutočnosti. To, akým spôsobom sa vykazujú odvrátiteľné úmrtia u nás, je absolútne zlé a my dokážeme ohľadom našich odvrátiteľných úmrtí postaviť celú, celý príbeh o tom, ako je naše zdravotníctvo zlé. Ja netvrdím, že sú tu nie problémy, ale počet odvrátiteľných úmrtí, ktorý sa vykazuje aj z tzv. prehliadok mŕtvych tiel, to znamená o tom, ak príde a vykoná sa prehliadka za tri minúty, kde napíšete v diagnóze zlyhanie kardiovaskulárneho systému, čo je 95, alebo pokiaľ neutrhnete hlavu niekomu v nejakej polytraume alebo v úraze, tak je to vždy zlyhanie srdca. Ale ak sa tam nenapíšu diagnózy, ktoré sú sprievodné a určujúce, ktoré by vyradili povedzme takéhoto, takéhoto človeka alebo osobu z odvrátiteľných úmrtí, pretože bol povedzme v paliatívnej liečbe, bol na dožitie doma, nezapísali sa všetky onkologické diagnózy, ktorými trpel, a toto je jeden z veľkých príčin, prečo nám pridávajú sa niektoré čísla. To isté budeme hovoriť o onkologických. Vy hovoríte, v akej incidencii sme. My nemáme onkologický register spracovaný, posledný máme, neviem, či z 90. rokov. To znamená, že máme problémy aj v oblasti prevencie, aj, aj realizácie, ale ak mám úplne zlé výkazníctvo dát, z ktorých sa spracovávajú mnohé rebríčky, tak potom nemôžme tvrdiť, že to zdravotníctvo je oveľa, oveľa horšie, ako je povedzme v Českej republike, lebo máme taký a taký počet odvrátiteľných úmrtí. Ak hovoríte o sestrách, k tomu som ja už dal pomerne aj odbornú, odbornú publikáciu sme zverejnili naším Inštitútom zdravotnej politiky. To, čo si vykazujeme my, to, sestier, čo vykazujú iné krajiny z hľadiska sestier v oblasti povedzme ošetrovateľstva, alebo sú to iba sestry v ambulantnej a ústavnej zdravotnej starostlivosti, to sú úplne odlišné čísla. My sme prepočítali nedostatkový počet sestier. Áno, je ich zhruba okolo 2 700. Ten trend sa bude len zhoršovať, to je isté, že sa bude zhoršovať. Predovšetkým bude zapríčinený demografickým faktorom. Tie silne populačné ročníky majú dnes od 38, od 40 do 50 rokov a budú nám odchádzať. Povolanie sestra je v dopytovej krivke rastúce, pretože nám starne populácia, a máme pripravené riešenia aj, aj sme zrealizovali niektoré riešenia v oblasti nedostatku sestier, či už išlo o zmenu kompetencií povedzme stredného zdravotného personálu, zdravotných asistentov, ktorí sú odborne spôsobilí na výkon niektorých činností, ktoré robili doteraz len sestry. A debatujeme aj o možnosti zmeny vzdelávania, ale, ale prílev ľudí nám toto nezmení. Prílev ľudí nám zmenia možno zdravotní asistenti, lebo to je reálne iná zložka pracovníkov, a budeme musieť, ja som o tom hovoril aj s pánom ministrom práce, sociálnych vecí a rodiny, hovoril, do budúcna jednoznačne hovoriť aj možnosti získania pracovnej sily zo zahraničia, pretože výpadok, ktorý nám hrozí v nasledujúcich dvoch dekádach, je obrovský. (Reakcia z pléna.) Ja som vám odpovedal spôsobom, ktorým som chcel, a vy ste sa pýtali svojím spôsobom.